Tien plase gedoem tot mislukking | SAUK.co.za - Nuus.info
Minstens tien plase, met 'n totale oppervlakte van 4,200 hektaar wat deur swartes bedryf word, is gedoem tot mislukking.
Die plase in die Oos-Kaap word nou glo onder die beheer van die LUR en die departement van grondsake geplaas in 'n poging om die produksie te herstel op die plase wat in 'n vrugbare gebied geleë is.
Die plase was blykbaar toegeken en onder die wakende oog van die regering geplaas as deel van die grondgrypprogram.
In 2010 is die plase se werksaamhede onderwerp aan 'n oudit, nadat dit die voorafgaande vyf jaar die een na die ander verlies getoon het.
Oor jare het die departement van landbou, bosbou en visserye geld in die bodemlose put gestort, en is die verliese telkens "reggestel" met nog belastingbetalersgeld.
Vir die huidige finansiële jaar is bykans R6 miljoen begroot om die plase aan die gang te hou en is die geld glo hoofsaaklik beskikbaar om die werkers se salarisse te betaal.
Op een plaas is die melkery gestaak omdat die boer net nie die mas kon opkom nie, "omdat die toerusting uit die sestiger jare dateer".
Later is vasgestel dat die diere nie met produksie kon volhou nie weens die inteling wat deur die boer toegelaat is.